b'\n_START_ARTICLE_\nRankosaitis\n_START_SECTION_\nTemliakas - rusi\xc5\xa1kas rankosai\xc4\x8dio atitikmuo\n_START_PARAGRAPH_\nRusi\xc5\xa1kas terminas \xd1\x82\xd0\xb5\xd0\xbc\xd0\xbb\xd1\x8f\xd0\xba (kil\xc4\x99s i\xc5\xa1 totori\xc5\xa1ko \xd1\x82\xd3\x99\xd0\xbc\xd0\xbb\xd1\x8b\xd0\xba ar tiurki\xc5\xa1ko t\xc3\xa4mlik) rei\xc5\xa1kia ne tik rankosait\xc4\xaf, bet ir kalavijo efes\xc4\x85 puo\xc5\xa1iant\xc4\xaf kut\xc4\x85 (kutus), dekoratyvin\xc4\x99 virvut\xc4\x99. Tokie nekilpiniai temliakai paprastai b\xc5\xabdavo puo\xc5\xa1inys, kartais - apdovanojimo \xc5\xbeenklas.\n_START_SECTION_\nRankosai\xc4\x8diai ir apdovanojimai\n_START_PARAGRAPH_\n1855 m. Rusijoje karininkai, apdovanoti Auksiniu ginklu u\xc5\xbe nars\xc4\x85 (prad\xc5\xbeioje \xc5\xa1paga, v\xc4\x97liau kortiku, kardu ar \xc5\xa1a\xc5\xa1ka), gaudavo ir \xc5\xa1v. Georgijaus ordino spalv\xc5\xb3 juost\xc4\x85, kuri b\xc5\xabdavo tvirtinama prie to ginklo rankenos kaip nekilpinis temliakas (ta juosta buvo pernelyg netvirta)._NEWLINE_Krymo karo (1853\xe2\x80\x931856) metu 1855 m. Rusijos caro \xc4\xafsaku buvo nurodyta, kad karininkai, apdovanoti 4-ojo laipsnio \xc5\xa1v. Anos ordinu, prie kardo ar kito pana\xc5\xa1aus asmeninio ginklo efeso turi ne\xc5\xa1ioti \xc5\xa1v. Anos ordino spalv\xc5\xb3 juost\xc4\x85 (nekilpinis temliakas). 4-ojo laipsnio \xc5\xa1v. Anos ordino pagrindinis \xc5\xbeenklas buvo prie kardo ar pana\xc5\xa1aus asmeninio ginklo efeso pritvirtintas disko formos \xc5\xbeenkliukas su \xc5\xa1v. Anos ordino simboliu.'